Der er taget gidsler på et postkontor i Colombes, som er en forstad der ligger nordvest for Paris.

Det oplyser flere franske medier. Samme medier citerer politikilder for at sige, at der formentlig ikke er tale om en terrorhandling.

En mand med et "krigsvåben" har angiveligt taget et ukendt antal gidsler, siger kilder fra politiet til Le Figaro.

Franske medier skriver, at der tilsyneladende er tale om en mand, der holder to eller tre personer som gidsler. Radiostationen RTL skriver desuden, at to andre gidsler er blevet frigivet.

Ingen ved, hvad motivet er

Der er ingen meldinger om, hvad motivet er, og hvorvidt gidseltagningen har noget at gøre med sidste uges angreb mod det satiriske magasin Charlie Hebdo eller gidseltagningen i det jødiske supermarked.